SA appelleer teen Semenya-bevindingCaster Semenya. Foto: Reg Caldecott. Atletiek Suid-Afrika (ASA) sê hy gaan appelleer teen die Internasionale Hof vir Sportarbitrasie (CAS) se besluit wat atlete soos Caster Semenya sal dwing om medikasie te neem om hulle testosteroonvlakke te verlaag. Semenya is ŉ dubbele Olimpiese kampioen in die 800 m. Die hof het vroeër vandeesmaand die Internasionale Vereniging vir Atletiekfederasies (IAAF) se bevinding bekragtig dat alle vroueatlete wat seksueel “anders” ontwikkel, die medikasie moet gebruik as hulle teen ander vroue wil meeding. Luidens ’n verklaring van die departement van sport en ontspanning, grond hy sy besluit om te appelleer op verskeie punte: die ASA se versoek dat twee van die arbiters hulle aan die paneel onttrek omdat hulle vroeër betrokke was by die saak van die Indiese naelloper Dutee Chand wat ook deur die beslissing geraak word; die ASA se mening dat die feite wat aan die hof voorgelê is en die beslissing nie ooreenstem nie; en die feit dat die hof sekere regsvrae nie beantwoord het nie. Die hof het bloot aan die IAAF gesê dat hy kan doen wat hy goeddink, het die departement gesê. Daar is byvoorbeeld geen duidelikheid oor hoe die IAAF die regulasies gaan implementeer nie, of hoe die etiese kwessies benader gaan word nie.